Maatietopalvelu

Kyselyvastaus

**Asiakirjan tunnus:** KT844

**Päivämäärä**: 22.2.2024

**Julkisuus:** Julkinen

**Iran / Opioidiriippuvuuden hoito**

**Iran / Medical treatment of opioid addiction**

Kysymykset

1. Onko Iranissa saatavilla opioidiriippuvuuden psykososiaalista hoitoa ja kuntoutusta ja opioidikorvaushoitoa?
2. Onko opioidiriippuvuuden hoitoa saatavilla kaikkialla maassa yhtenäisesti? Onko hoidon saavutettavuudessa rajoitteita?
3. Onko Iranissa saatavilla toistuvan masennuksen hoitoon käytettävää psyykelääkitystä (olantsapiini, levomepromatsiini ja mirtatsapiini)?

Questions

1. Are psycho-social services, rehabilitation and opioid replacement therapy available in Iran for patients who suffer from opioid addiction?
2. Is the treatment equally available in the different parts of Iran? Are there limitations in accessing the treatment?
3. Is following medication available in Iran: olanzapine, levomepromazine, mirtazapine?

# Onko Iranissa saatavilla opioidiriippuvuuden psykososiaalista hoitoa ja kuntoutusta ja opioidikorvaushoitoa?

Euroopan unionin turvapaikkaviraston EUAA:n ylläpitämän MedCOI-palvelun 10.9.2023 päivätyn selvityksen mukaan Iranissa on saatavilla opioidiriippuvuuden psykiatrista avohoitoa, päihdekuntoutuslaitoksessa tapahtuvaa hoitoa sekä psykiatrin toteuttamaa avo- ja sairaalahoitoa. Opioidikorvaushoitoa on mahdollista toteuttaa metadonilla, buprenorfiinilla tai buprenorfiininin ja naloksiinin yhdistelmällä.[[1]](#footnote-1)

# Onko opioidiriippuvuuden hoitoa saatavilla kaikkialla maassa yhtenäisesti? Onko hoidon saavutettavuudessa rajoitteita?

Päihdeongelmat ovat yksi suurimmista kansanterveysongelmista Iranissa.[[2]](#footnote-2) MedCOI-palvelun vuonna 2020 tekemän selvityksen mukaan Iranissa on vuonna 2010 voimaantullut lainsäädäntö, joka käsittelee päihteiden käytön haittojen vähentämistä koskien huumeiden käyttäjiä. Laissa määritellään erilaisia keinoja, kuten opioidikorvaushoito ja päihdekuntoutuskeskukset, jotka voivat olla yksityisiä tai julkisia klinikoita tai laitoksia. Laissa myös erotetaan rekisteröityjen, hoitoon hakeutuneiden huumeidenkäyttäjien asema rekisteröimättömistä käyttäjistä, jotka voidaan tuomita huumeiden käyttörikoksista ja määrätä pakkohoitoon.[[3]](#footnote-3) Tässä vastauksessa käsitellään ensisijaisesti vapaaehtoisesti tapahtuvaa hoitoa.[[4]](#footnote-4)

Lain voimaantulon jälkeen Iraniin on perustettu tuhansia korvaushoitoa tarjoavia klinikoita. Vuonna 2017 näitä arvioitiin olevan noin 7000.[[5]](#footnote-5) Teheranin lääketieteellisen yliopiston tutkijoiden vuonna 2022 julkaiseman tutkimusartikkelin mukaan eniten päihdeongelmista kärsiviä potilaita hoidetaan yksityisillä avohoitoklinikoilla, jotka tarjoavat opioidikorvaushoitoa, ja lisäksi yksityisellä sektorilla on tarjolla päihteiden käytöstä vapaita asumispalvelukeskuksia ja yhteisöjä. Näiden lisäksi julkinen sektori ylläpitää tahdosta riippumatonta hoitoa tarjoavia asumispalvelukeskuksia. Vuonna 2018 arviolta noin 720 000 iranilaista sai metadonilla tapahtuvaa opioidikorvaushoitoa, noin 120 000 buprenorfiinilla tapahtuvaa korvaushoitoa ja noin 93 000 oopiumitinktuureja. Hoitoa tarjottiin tuolloin 196 valtion ylläpitämällä avohoitoklinikalla ja 7029 yksityisellä poliklinikalla.[[6]](#footnote-6)

Lisäksi on saatavilla päihteiden käytön haittojen vähentämistä tukevia palveluja, kuten drop-in-keskukset ja avustusohjelmat, tarjoavat neulanvaihto-ohjelmia, matalan kynnyksen metadonihoitoa ja ehkäisyneuvontaa. Asunnottomille tai syrjäytyneille huumeidenkäyttäjille tarkoitetut palvelut ja HIV-potilaiden antiretroviraalinen hoito ovat saatavilla maksutta. Kaikissa maakunnissa ja useimmissa suurissa kaupungeissa on myös erikseen naisille suunnattuja palveluja. Artikkelin mukaan hoitoa on pystytty tarjoamaan Irania koettelevasta talouskriisistä huolimatta.[[7]](#footnote-7)

Hoidon maksullisuutta koskevat tiedot ovat osin ristiriitaisia tai epäselviä. MedCOI-palvelun tekemän selvityksen mukaan opioidikorvaushoito on täysin maksutonta vain tahdosta riippumatonta hoitoa tarjoavissa laitoksissa, joihin lähetetään ihmisiä poliisin määräyksestä. Pääsääntöisesti päihdekuntoutus ei kuitenkaan ole Iranissa julkisesta terveysvakuutuksesta[[8]](#footnote-8) korvattavaa hoitoa, vaikka päihderiippuvuutta pidetään sairautena. Hoidon maksullisuus on yksi keskeisimmistä hoitoon pääsyä rajoittavista tekijöistä. Julkisessa terveydenhoidossa tapahtuva opioidikorvaushoito on kuitenkin osittain tuettua ja maksut ovat huomattavasti yksityisiä hoitolaitoksia matalammat.[[9]](#footnote-9) Teheranin lääketieteellisen yliopiston tutkijoiden mukaan päihdehoitopalvelujen terveydenhuoltokustannukset ovat Iranissa alhaiset, joten metadonilla tapahtuva korvaushoito on paljon edullisempaa kuin heroiinin tai oopiumin laiton käyttö. Metadonilla tapahtuva hoito on myös paljon edullisempaa kuin buprenorfiinilla, ja Iranissa on seitsemän kertaa enemmän metadonipotilaita kuin buprenorfiinipotilaita.[[10]](#footnote-10)

MedCOI-palvelun lokakuussa 2023 tekemän selvityksen mukaan julkisessa hoitolaitoksessa annettava metadonihoitokerta maksaa 950 000 Iranin rialia (markkinakurssin mukaan tuolloin noin 1,8 euroa) ja tästä 50-100 % on mahdollisesti julkisesta terveysvakuutuksesta korvattavaa. Buprenorfiinilla tapahtuvan hoidon hinnasta ei ole saatavilla ajankohtaista tietoa.[[11]](#footnote-11)

MedCOI-selvityksen mukaan psykiatrin toteuttama avohoito maksaa julkisessa hoitolaitoksessa noin 3–4 miljoonaa rialia käyntikerralta (n. 5-6 euroa) ja yksityisessä hoitolaitoksessa 5–6 miljoonaa rialia (n. 9-11 euroa) käyntikerralta. Julkisessa terveydenhuollossa vakuutus voi kattaa 20–80 % kuluista. Avohoitoklinikalla tapahtuva päihderiippuvuuden psykiatrinen hoito maksaa julkisessa hoitolaitoksessa 500 000 – 3 000 000 rialia (n. 1-6 euroa) käyntikerralta ja yksityisessä hoitolaitoksessa 2,5–3 miljoonaa rialia (n. 4,8-6 euroa) käyntikerralta. Yksityisessä päihdekuntoutuslaitoksessa hoito maksaa noin 10-15 miljoonaa rialia (n. 19-29 euroa) hoitovuorokaudelta. Edellä mainitut hoidot eivät ole korvattavia julkisesta terveysvakuutuksesta.[[12]](#footnote-12)

Australian ulkoministeriön raportin mukaan Iranissa on tarjolla maksutonta hoitoa tai haittojen vähentämiseen tähtääviä palveluja (kuten opioidikorvaushoitoa) ja hoitolaitoksissa tapahtuvaa päihdevieroitusta kaikissa Iranin maakunnissa ja suurimmassa osassa suurimpia kaupunkeja niin nais- kuin miespotilaille.[[13]](#footnote-13) Raportissa ei kuitenkaan mainita, onko maksuttomassa hoidossa kyseessä viranomaisten määrämä tahdosta riippumaton hoito vai vapaaehtoinen hoito.

Päihteiden käyttöön ja kuntoutukseen liittyy myös merkittävää stigmaa, minkä seurauksena ihmiset eivät välttämättä hakeudu hoitoon. Joillain alueilla viranomaiset ovat sulkeneet hoitoa tarjoavia paikkoja, koska ovat pitäneet näitä ennemmin huumeidenkäyttöä tukevana kuin sitä ehkäisevänä toimintana.[[14]](#footnote-14)

# Onko Iranissa saatavilla toistuvan masennuksen hoitoon käytettävää psyykelääkitystä (olantsapiini, levomepromatsiini ja mirtatsapiini)?

MedCOI-selvitysten mukaan Iranissa on saatavilla seuraavia psykoosien hoitoon käytettäviä lääkeaineita (uuden polven valmisteet): olantsapiini, ketiapiini ja risperidoni.[[15]](#footnote-15) Lisäksi on saatavilla seuraavia perinteisiä psykoosien hoitoon käytätettäviä lääkeaineita: flupetiksoli, haloperidoli, pimotsidi.[[16]](#footnote-16) Levomepromatsiinia on saatavilla vain rajoitetusti ulkomailta tilattuna[[17]](#footnote-17).[[18]](#footnote-18)

Iranissa on saatavilla seuraavia masennuksen hoitoon käytettäviä lääkeaineita: mirtatsapiini[[19]](#footnote-19), bupropioni, fluoksetiini, venlafaksiini, sitalopraami, essitalopraami[[20]](#footnote-20).

## Lähteet

Abdorrahman Boroumand Center for Human Rights in Iran & Harm Reduction International 6/2020. *The Islamic Republic of Iran’s Compliance with the International Covenant on Civil and Political Rights: Drug Offenses, submission to UN Human Rights Committee, 129th session*. Saatavilla: [https://tbinternet.ohchr.org/\_layouts/15/treatybodyexternal/Download.aspx?
symbolno=INT%2FCCPR%2FICS%2FIRN%2F42269&Lang=en](https://tbinternet.ohchr.org/_layouts/15/treatybodyexternal/Download.aspx?symbolno=INT%2FCCPR%2FICS%2FIRN%2F42269&Lang=en) (käyty 22.2.2024).

Australia: DFAT (Department of Foreign Affairs and Trade) 24.7.2023. DFAT Country information report Iran. <https://www.dfat.gov.au/sites/default/files/country-information-report-iran.pdf> (käyty 20.2.2024).

EUAA MedCOI (European Union Agency for Asylum)

3.10.2023. Question & Answer ACC 7843.

/Local Doctor 10.9.2023. Availability of medical treatment, AVA-17239.

/Local expert 13.6.2023. Availability of medical treatment, AVA-16958.

/Local expert 2.4.2023. Availability of medical treatment, AVA-16698.

Farhoudian, Ali & Radfar, Seyed Ramin 2022. “How Substance Use Treatment Services in Iran Survived Despite a Dual Catastrophic Situation”, julkaisussa *American Journal of Public Health* (*112*, *no. S2)*. Saatavilla: <https://doi.org/10.2105/AJPH.2022.306794> (käyty 20.2.2024).

Project MedCOI BDA/EASO (European Asylum Support Office) 30.5.2023. Question & Answer BDA-20200408-IR-7253.

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. MedCOI/Local Expert 10.9.2023. AVA-17239. [↑](#footnote-ref-1)
2. Farhoudian & Radfar 2022; Australia: DFAT 24.7.2023, s. 11-12. [↑](#footnote-ref-2)
3. Project MedCOI BDA/EASO 30.5.2020. [↑](#footnote-ref-3)
4. Huumeiden hallussapidosta voidaan tuomita Iranissa ankariin rangaistuksiin, jopa kuolemantuomioon, ja poliisi toimeenpanee usein epäselvissä oloissa tapahtuvia ratsioita, joilla pyritään etsimään käyttäjiä. Pakkohoitolaitoksissa olosuhteiden on raportoitu olevan epäinhimillisiä. (ks. esim. Abdorrahman Boroumand Center for Human Rights in Iran & Harm Reduction International 6/2020.) [↑](#footnote-ref-4)
5. Project MedCOI BDA/EASO 30.5.2020. [↑](#footnote-ref-5)
6. Farhoudian & Radfar 2022. [↑](#footnote-ref-6)
7. Farhoudian & Radfar 2022. [↑](#footnote-ref-7)
8. Iranin terveydenhoito- ja vakuutusjärjestelmästä on saatavilla lisätietoa Maatietopalvelun kyselyvastauksesta: [Iran / Terveydenhuolto, kansainvälisten talouspakotteiden ja COVID-19 -pandemian vaikutukset](https://maatieto.migri.fi/base/2724d19a-5460-485d-bff8-6cd8f75f86d5/countryDocument/69d900f5-6d0c-4b18-9a6f-2495cc9889ce) (31.5.2021). [↑](#footnote-ref-8)
9. Project MedCOI BDA/EASO 30.5.2020. [↑](#footnote-ref-9)
10. Farhoudian & Radfar 2022. [↑](#footnote-ref-10)
11. EUAA MedCOI 3.10.2023. [↑](#footnote-ref-11)
12. EUAA MedCOI 3.10.2023. [↑](#footnote-ref-12)
13. Australia: DFAT 24.7.2023, s. 11-12. [↑](#footnote-ref-13)
14. Australia: DFAT 24.7.2023, s. 11-12. [↑](#footnote-ref-14)
15. EUAA MedCOI / Local expert 2.4.2023. [↑](#footnote-ref-15)
16. EUAA MedCOI / Local expert 13.6.2023. [↑](#footnote-ref-16)
17. Levomepromatsiinia ei ole saatavilla iranilaisissa apteekeissa, koska se ei ole Iranissa rekisteröity lääkeaine. Sitä voidaan tilata vain erityisapteekista Taknoskhe-e Pharmacy (esim. Punaisen Puolikuun keskusapteekki). Tällöin on esitettävä lääkärinlausunto ja erikoislääkärin resepti. Lääkärinlausunnossa on oltava selvitys lääkkeen tarpeellisuudesta ja käytöstä potilaalla. Apteekin on lähetettävä lääkärinlausunto ja lääkemääräys terveysministeriölle lääkkeen käytön hyväksymistä varten, ja vasta kun terveysministeriö on hyväksynyt lääkkeen, apteekki voi tilata niitä ulkomailta. Potilaiden on maksettava kaikki kustannukset itse. [↑](#footnote-ref-17)
18. EUAA MedCOI / Local doctor 16.10.2022. [↑](#footnote-ref-18)
19. EUAA MedCOI / Local expert 14.1.2023. [↑](#footnote-ref-19)
20. EUAA MedCOI / Local expert 4.5.2023. [↑](#footnote-ref-20)